3. การประกอบธุรกิจของแต่ละสายผลิตภัณฑ์

  3.1 ลักษณะของผลิตภัณฑ์หรือบริการ

  3.1.1 ลักษณะของผลิตภัณฑ์หรือบริการ

  บริษัทเป็นผู้พิมพ์และจำหน่ายหนังสือพิมพ์รายวันภาคเช้าภาษาอังกฤษ "Bangkok Post"
  หนังสือพิมพ์ธุรกิจรายวันภาษาไทย “โพสต์ ทูเดย์” หนังสือพิมพ์ภาษาอังกฤษรายสัปดาห์
  “Bangkok Post Student Weekly" นิตยสารฉบับแทรก นอกจากนี้
  บริษัทยังรับจ้างพิมพ์งานทั่วไป รวมทั้งสิ่งพิมพ์ของกิจการและของบริษัทในเครือ
  และให้บริการข่าวสารทางอิเล็กทรอนิกส์และดิจิทัลทุกชนิด
  รวมทั้งการให้บริการข่าวสารข้อมูลทางโทรทัศน์และวิทยุ

  ผลิตภัณฑ์ของบริษัท

-   หนังสือพิมพ์ Bangkok Post เป็นหนังสือพิมพ์รายวันที่นำเสนอข่าวในลักษณะเป็นกลาง
    มีการตีพิมพ์บทวิพากษ์วิจารณ์ที่ตรงประเด็น
    เสริมด้วยบทความที่วิเคราะห์เจาะลึกทั้งในส่วนของข่าวในประเทศ ข่าวต่างประเทศ
    ข่าวธุรกิจ ข่าวเศรษฐกิจและการเงิน ข่าวการเมือง และข่าวสังคม

-   หนังสือพิมพ์ “โพสต์ ทูเดย์” ได้เปิดตัวเมื่อวันที่ 7 กุมภาพันธ์ 2546
    เป็นหนังสือพิมพ์ธุรกิจรายวันภาษาไทยที่นำเสนอข่าวธุรกิจด้วยภาษาที่เข้าใจง่าย กระชับ
    ไม่เยิ่นเย้อจนเกินไป และไม่ใช้ศัพท์ทางเศรษฐกิจที่เข้าใจยาก
    นอกจากนี้ยังมีการนำเสนอข่าวการเมือง ข่าวต่างประเทศ ข่าวกีฬา ข่าวบันเทิง บทวิเคราะห์
    บทแสดงความคิดเห็น เรื่องราวเกี่ยวกับชีวิตของบุคคลที่น่าสนใจ

-   หนังสือพิมพ์รายสัปดาห์ Bangkok Post Student Weekly
    เป็นหนังสือพิมพ์ภาษาอังกฤษสำหรับเด็กในวัยเรียน และกลุ่มวัยรุ่น เนื้อหาประกอบด้วย
    คอลัมน์ข่าว การ์ตูน เพลง เกมส์ และบทสัมภาษณ์ดาราดัง
    โดยทั้งหมดนี้จะใช้ภาษาอังกฤษที่ง่ายต่อการอ่าน รวมทั้งมีการอธิบายศัพท์ยาก
    มีการเตรียมบทความสำหรับให้ครูสามารถนำไปใช้ในการเรียนการสอนในห้องเรียนอีกด้วย

-   นิตยสารไลฟ์สไตล์ภาษาอังกฤษ กูรูแทรกในหนังสือพิมพ์บางกอกโพสต์ทุกวันศุกร์

-   นิตยสารรายปักษ์ภาษาอังกฤษ เดอะแมกกาซีน แทรกในหนังสือพิมพ์บางกอกโพสต์

-   เว็บไซด์หางานอัจฉริยะ www.jobjob.co.th
    มีเครื่องมือพิเศษเพื่ออำนวยความสะดวกให้แก่ผู้สมัครงานและผู้รับสมัคร

-   ข่าวด่วน SMS เสนอข่าวด่วน Real-time ทั้งภาษาไทย และภาษาอังกฤษ

-   รายการข่าวออกอากาศทางโทรทัศน์ “โพสต์นิวส์” ซึ่งแพร่ภาพผ่านระบบโทรทัศน์ดาวเทียม
    ออกอากาศทุกวันจันทร์-ศุกร์ เวลา 20.00-22.00 น.

ผลิตภัณฑ์ของบริษัทในเครือ

-   Elle Magazine เป็นนิตยสารแฟชั่นและความงามระดับสากลเล่มแรกของเมืองไทย Elle
    ฉบับภาษาไทยมีรูปแบบเช่นเดียวกับ Elle ทั่วโลกที่เน้นทางด้านแฟชั่น ความงาม
    การดูแลสุขภาพ การแนะนำเกี่ยวกับสูตรอาหาร สถานที่ท่องเที่ยวในดินแดนต่างๆทั่วโลก
    และแบบแผนการดำเนินชีวิตในรูปแบบของคนไทย Elle Magazine
    เป็นนิตยสารแฟชั่นและความงามในรูปแบบที่แปลกตา ทันสมัย มีเอกลักษณ์เฉพาะตัว

-   Elle Decoration เป็นนิตยสารเพื่อการตกแต่งบ้านระดับสากลที่รู้จักกันดีทั่วโลก เนื่องจากมี
    Elle Decoration ฉบับภาษาต่างๆ อยู่ในเครือข่ายถึง 15 ประเทศทั่วทุกทวีปรวมทั้ง Elle
    Decoration ฉบับภาษาไทย ซึ่งเป็น Elle Decoration ฉบับที่ 13 ของโลก Elle
    Decoration เป็นนิตยสารเพื่อการตกแต่งบ้านที่มุ่งเน้นการสร้างสรรค์คุณภาพด้วยความพิถีพิถัน
    Elle Decoration
    ฉบับภาษาไทยมีสัดส่วนของข้อมูลจากต่างประเทศและเรื่องราวที่ผลิตและถ่ายทำในเมืองไทยนำมาผสมผสานกันอย่างลงตัวทั้งเรื่องราวและรูปภาพของที่ได้รับการตกแต่งอย่างมีรสนิยมจากทั่วทุกมุมโลก
    หลากหลายความคิดในการนำเครื่องเรือนและของใช้เก่าๆ มาประยุกต์ใช้ให้ดูใหม่
    แปลกตาและแหล่งช็อปปิ้งสินค้าเพื่อการตกแต่งจากทั่วเมืองไทย
    เหมาะกับวิถีชีวิตสมัยใหม่ของคนไทยที่ชื่นชอบในการตกแต่งบ้านอย่างแท้จริง

-   Cleo Magazine
    เป็นนิตยสารภาคภาษาอังกฤษที่เริ่มวางแผงในประเทศออสเตรเลียตามด้วยนิวซีแลนด์
    สิงคโปร์และมาเลเซีย เป็นลำดับ สำหรับฉบับภาษาไทยนั้นเป็นประเทศที่ 5
    ที่ได้พิมพ์และวางจำหน่าย ซึ่งสามารถครองความนิยมในหมู่ผู้อ่านได้อย่างรวดเร็ว
    ด้วยบุคลิกพิเศษของ Cleo
    ที่ตรงกับอัธยาศัยใจคอของคนรุ่นใหม่ไม่ว่าจะเป็นการมองโลกในแง่ดี
    ความมีชีวิตชีวาชอบสนุกสนานพร้อมที่จะเรียนรู้สิ่งใหม่ๆ
    ใส่ใจที่จะปรับปรุงและเพิ่มพูนเสน่ห์ให้กับตัวเอง นอกจากนี้ Cleo ยังมีรูปเล่มสีสันสวยงาม
    สะดุดตา และคงคุณภาพระดับสากล

-   Marie Claire Magazine ได้เปิดตัวเมื่อเดือนพฤษภาคม 2547 เป็นการร่วมทุนกับ Marie
    Claire Album (MCA) ประเทศฝรั่งเศส
    เป็นนิตยสารแฟชั่นและความงามภาษาไทยที่มีรูปแบบและเนื้อหาที่ทันสมัย

ผลิตภัณฑ์ของบริษัทร่วม

-   รายการสรุปและวิเคราะห์ข่าวในสถานี Business Radio FM 98.0 “Post-GG News”

3.1.2 ลักษณะลูกค้าแบ่งเป็นประเภทหลักได้ 2 ประเภท

  1. ลูกค้าด้านโฆษณา แบ่งเป็น

- บริษัทเอเยนซี่

- ลูกค้าที่สั่งลงโฆษณาโดยตรง (Direct Customers)

2. ลูกค้าด้านจัดจำหน่ายสิ่งพิมพ์ แบ่งเป็น

- สมาชิกรายบุคคลและองค์กร

- ขายส่ง

- ขายปลีก (วางร้าน)

- โรงแรม โรงพยาบาล ธนาคาร

- สายการบิน

  - สถาบันการศึกษา

3.  ลักษณะรายได้

  --------------------- --------- ------- --------- -------- --------- ------- --------- --------
  รายได้                 ปี 2547            ปี 2548             ปี 2549            ปี 2550    

                        ล้านบาท    ร้อยละ   ล้านบาท    ร้อยละ    ล้านบาท    ร้อยละ   ล้านบาท    ร้อยละ

  รายได้จากการขายโฆษณา   1,326.0   70.5    1,326.4   71.2     1,276.8   66.7    1,222.1   68.4

  รายได้จากการขายหนังสือ   399.9     21.3    408.1     21.9     508.2     26.6    457.1     25.6

  รายได้จากการรับจ้างพิมพ์   109.2     5.8     90.8      4.9      91.7      4.8     78.7      4.4

  รายได้อื่น ๆ             45.2      2.4     38.4      2.0      37.1      1.9     28.6      1.6

  รวมรายได้              1,880.3   100.0   1,863.7   100.0    1,913.8   100.0   1,786.5   100.0

  ร้อยละของรายได้ที่เพิ่มขึ้น             24.67             (0.88)             2.69              (6.65)
  (ลดลง) จากปีก่อน                                                                         
  --------------------- --------- ------- --------- -------- --------- ------- --------- --------

3.1.4 วัฏจักรของการประกอบธุรกิจ การประกอบธุรกิจของบริษัทส่วนใหญ่ไม่ขึ้นอยู่กับฤดูกาล

  3.2 การตลาด

การผลิตสินค้าที่มีคุณภาพและการให้บริการที่ดีเป็นหัวใจของการดำเนินงานของบริษัท
บริษัทขายเนื้อที่โฆษณาโดยตรงให้แก่ลูกค้าหรือผ่านตัวแทนบริษัทโฆษณา
การขายหนังสือพิมพ์ขายโดยผ่านตัวแทน หรือที่เรียกว่าเอเย่นต์หนังสือพิมพ์ ส่วนการขายให้สมาชิกนั้น
บริษัทมีการจัดส่งให้โดยตรง

1.  กลยุทธ์ทางการตลาด

1.  กลยุทธ์ที่สำคัญ

-   การจำหน่ายหนังสือพิมพ์

  บริษัทรับสมัครทั้งสมาชิกรายปี สองปี และสมาชิกราย 6 เดือน
  โดยสมาชิกจะได้ราคาต่ำกว่ามากเมื่อเทียบกับการซื้อตามแผงหนังสือพิมพ์
  นอกจากนั้นยังมีการแจกแถมของขวัญหรือของสมนาคุณต่างๆ แก่สมาชิกโดยตลอดตามโอกาสต่างๆ
  สำหรับการขายโดยผ่านเอเย่นต์ มีการให้ส่วนลดถึง 28% ของราคาขายปลีกหนังสือพิมพ์

-   การขายโฆษณา

  มีส่วนลดพิเศษให้กับบริษัทตัวแทนโฆษณา ในการซื้อหน้าโฆษณาแต่ละครั้ง
  และโบนัสพิเศษตอนสิ้นปีด้วย

2. จุดเด่น จุดด้อย

  จุดเด่น :

-   ผลิตและจำหน่ายหนังสือพิมพ์รายวันฉบับภาษาอังกฤษฉบับแรกของไทยชื่อ “บางกอก โพสต์”
    ตั้งมานานถึง 60 ปี และเป็นหนังสือพิมพ์ที่ได้รับความเชื่อถือจากทั้งคนต่างชาติและคนไทย

-   บางกอกโพสต์ เป็นหนังสือพิมพ์ฉบับเดียวที่ผ่านการตรวจสอบรับรองยอดการจำหน่ายจาก
    Audit Bureau of Circulation

-   บางกอกโพสต์เป็นหนังสือพิมพ์ภาษาอังกฤษที่มียอดจำหน่ายสูงที่สุดในประเทศไทย

-   โพสต์ ทูเดย์
    เป็นหนังสือพิมพ์ธุรกิจรายวันภาษาไทยที่มีการวางตำแหน่งสินค้าให้เหมาะสมกับนักธุรกิจรุ่นใหม่
    ซึ่งที่ผ่านมาก็ได้รับความนิยมอย่างรวดเร็ว
    ได้รับการยอมรับอย่างกว้างขวางว่าเป็นหนังสือพิมพ์ที่เติบโตเร็วที่สุด
    และมีผู้อ่านมากที่สุดของกลุ่มหนังสือพิมพ์เศรษฐกิจรายวัน

  จุดด้อย :

-   รายได้และผลการดำเนินงานของบริษัท ส่วนใหญ่ยังขึ้นอยู่กับหนังสือพิมพ์บางกอกโพสต์

3. ลูกค้าเป้าหมายแบ่งเป็น 3 ประเภทใหญ่ๆ คือ

-   ลูกค้าด้านโฆษณา ได้แก่ บริษัท ห้างร้านทั่ว ๆ ไปที่ต้องการลงโฆษณาในหนังสือพิมพ์
    ทั้งการโฆษณาผลิตภัณฑ์ ทำประชาสัมพันธ์ให้แก่บริษัทต่างๆ การโฆษณาเปิดโรงงานใหม่
    การโฆษณารับสมัครงาน ฯลฯ

-   ลูกค้าด้านการจำหน่ายสิ่งพิมพ์ แบ่งเป็น

  ♦ ลูกค้าเอเย่นต์ 47 %

  ♦ ลูกค้าประเภท Bulk Sales 17 %

  ♦ ลูกค้าประเภทสมาชิก 36 %

-   ลูกค้าสำหรับงานบริการการพิมพ์
    ซึ่งจะมีทั้งลูกค้าที่เป็นบริษัทหรือบุคคลภายนอกและลูกค้าที่เป็นบริษัทในเครือ

  4. นโยบายการตั้งราคา

-   ประเภทโฆษณา จะไม่ใช้นโยบายการตัดราคากับคู่แข่ง ราคาจะเป็นไปตาม Price List
    ซึ่งโดยปกติจะสูงกว่าราคาค่าโฆษณาของหนังสือพิมพ์ภาษาอังกฤษฉบับอื่นเล็กน้อย
    เนื่องจากผลิตภัณฑ์ของบริษัทคุณภาพดี และมีลูกค้าที่แน่นอน ดังนั้นลูกค้าที่ลงโฆษณากับบริษัท
    สามารถมั่นใจได้ว่าถึงลูกค้ากลุ่มเป้าหมายอย่างแน่นอน แต่อย่างไรก็ตาม
    ราคาค่าโฆษณาจะสอดคล้องกับหนังสือพิมพ์ภาษาไทยฉบับหลักๆ
    การกำหนดราคาจะดูราคาตลาดควบคู่ไปด้วย

-   ประเภทการขายสิ่งพิมพ์ นโยบายการตั้งราคาจะขึ้นอยู่กับคู่แข่งและต้นทุนการพิมพ์

-   ประเภทงานบริการการพิมพ์ นโยบายการตั้งราคาให้สามารถแข่งขันในตลาดได้
    แต่ยังคงคุณภาพงานพิมพ์ที่ดีไว้เสมอ

3.2.2 การจำหน่ายและช่องทางการจำหน่าย

-   ช่องทางการจัดจำหน่ายสิ่งพิมพ์ของบริษัท มีดังนี้

  1. การจัดจำหน่ายโดยตรง (สมาชิก)

  2. การจัดจำหน่ายผ่านผู้ค้าส่ง - เอเย่นต์

  3. การจัดจำหน่ายผ่านผู้ค้าปลีก - แผงร้าน

  4. การจัดจำหน่ายโดยตรงให้กับสถานศึกษา โรงแรม โรงพยาบาลและสายการบิน

-   ช่องทางการจัดจำหน่ายโฆษณาของบริษัท มีดังนี้

  1. การจัดจำหน่ายโดยตรง

  2. การจัดจำหน่ายผ่านบริษัทตัวแทนโฆษณา

3.2.3 ลักษณะของลูกค้า

ลักษณะลูกค้า แบ่งเป็น 3 ประเภทใหญ่ๆ ได้แก่

1.  ลูกค้าโฆษณา เป็นลูกค้าทั่วๆไป ไม่เจาะจงกลุ่มใดกลุ่มหนึ่งโดยเฉพาะ
    แบ่งเป็นลูกค้าที่ลงโฆษณาผ่านเอเย่นต์ซึ่งจะได้รับส่วนลดประมาณ 15%
    และลูกค้ารายย่อยที่ลงโฆษณากับบริษัท โดยตรง

  2. ลูกค้าด้านการจำหน่ายสิ่งพิมพ์ สัดส่วนของลูกค้าแต่ละประเภทเปรียบเทียบ 3 ปี เป็นดังนี้

  สัดส่วนแบ่งตามปริมาณการขายหนังสือพิมพ์เฉลี่ยในแต่ละปี (%)

  ------------------------- --------------- --------------- ---------------
  ประเภท                    2550            2549            2548

  เอเย่นต์                    47              51              53

  Bulk Sales                17              14              14

  สมาชิก                     36              35              33

  รวม                       100             100             100
  ------------------------- --------------- --------------- ---------------

3.  ลูกค้าสำหรับงานบริการการพิมพ์ มีทั้งลูกค้าที่เป็นบริษัทในเครือและลูกค้าภายนอก

3.2.4 งานที่ยังไม่ส่งมอบ

  - - ไม่มี - -

2.  ภาวะอุตสาหกรรมและการแข่งขัน

ภาวะเศรษฐกิจโดยรวมในปี 2550 นั้นยังคงมีการขยายตัวดี
จากแรงขับเคลื่อนของภาคส่งออกที่ขยายตัวร้อยละ 18.1 จากปีก่อน หรือคิดเป็นมูลค่า 151,147
ล้านเหรียญสหรัฐ ขณะที่อุปสงค์ในประเทศชะลอลงเมื่อเทียบกับปี 2549
แต่เริ่มมีสัญญาณของการฟื้นตัวที่ดีขึ้นในช่วงครึ่งหลังของปี
อย่างไรก็ตามปัจจัยลบที่มีต่อภาวะเศรษฐกิจโดยรวมยังคงมีอยู่ ทั้งเรื่องระดับราคาพลังงาน น้ำมัน
ค่าเงินบาทที่แข็งค่าขึ้น และค่าครองชีพที่ยังคงทรงตัวอยู่ในระดับที่สูง

1.  แนวโน้มการเติบโตและการพัฒนาของอุตสาหกรรม
    การวางระเบิดในกรุงเทพมหานครในคืนวันขึ้นปีใหม่ รวมทั้งปัญหาทางการเมือง
    ทำให้ภาคธุรกิจขาดความมั่นใจที่จะใช้จ่ายด้านโฆษณาค่อนข้างสูง ธุรกิจต่างๆ ตัดงบการตลาด
    การโฆษณา และการประชาสัมพันธ์ จนต่ำกว่าที่คาดการณ์ไว้ในทุกสื่อ
    ปัจจัยนี้มีผลกระทบทางด้านลบต่อการเติบโตของรายได้ การขายโฆษณาของบริษัท
    แนวโน้มภาวะธุรกิจในปีหน้าก็ไม่ดีกว่าปีที่ผ่านมา โดยเฉพาะอย่างยิ่ง
    เมื่อสมเด็จพระเจ้าพี่นางเธอเจ้าฟ้ากัลยาณิวัฒนา กรมหลวงนราธิวาสราชนครินทร์
    สิ้นพระชนม์เมื่อต้นเดือนมกราคม 2551
    และคาดว่าประชาชนส่วนใหญ่ของประเทศจะร่วมไว้ทุกข์เป็นเวลา 100 วัน
    จึงเป็นที่คาดหมายว่าการใช้จ่ายทางด้านการตลาด การโฆษณา และประชาสัมพันธ์
    จะเริ่มเพิ่มสูงขึ้นในช่วงไตรมาสที่สองของปี 2551 เมื่อพ้นจากการไว้ทุกข์
    และรัฐบาลใหม่เข้าบริหารประเทศเป็นที่เรียบร้อยแล้ว

2.  สภาพการแข่งขัน การเติบโตของรายได้ของบริษัทในปี พ.ศ. 2550
    ที่ชะลอตัวเป็นไปในทิศทางเดียวกับการเติบโตของอุตสาหกรรมสื่อสิ่งพิมพ์ซึ่งอยู่ในภาวะชะลอตัวอันเป็นผลมาจากราคาน้ำมัน
    และความไม่แน่นอนของสถานการณ์ทางการเมือง
    แต่ด้วยคุณภาพของสินค้าและการเป็นสื่อที่เข้าถึงกลุ่มเป้าหมาย
    ประกอบกับการมีหนังสือพิมพ์รายวัน 2 ฉบับ
    จึงทำให้บริษัทยังคงครองส่วนแบ่งตลาดได้อย่างมั่นคง
    โดยเฉพาะหนังสือพิมพ์โพสต์ทูเดย์ได้รับการยอมรับอย่างกว้างขวางในแง่คุณภาพของหนังสือพิมพ์
    โดยสิ่งที่สะท้อนให้เห็นอย่างเด่นชัดนั่นคือ
    การได้รับรางวัลจากสถาบันสื่อมวลชนทั้งในและต่างประเทศถึง 9 รางวัล
    ซึ่งเป็นเรื่องไม่ง่ายนักที่หนังสือพิมพ์ฉบับใดจะทำได้ภายในเวลาปีเดียว

  3.3.2.1 ความเป็นไปได้ที่จะมีคู่แข่งรายใหม่
  สำหรับในระยะสั้นแล้วมีความเป็นไปได้น้อยมากที่จะมีคู่แข่งรายใหม่ด้านหนังสือพิมพ์รายวันภาคภาษาอังกฤษและภาษาไทย
  เนื่องจากการผลิตหนังสือพิมพ์เพื่อจำหน่ายถือเป็นทักษะเฉพาะด้านที่ต้องอาศัยประสบการณ์สั่งสมมาช้านาน
  จึงมีความจำกัดทางด้านบุคลากร นอกจากนี้เทคโนโลยีในการผลิตก็ต้องใช้เงินลงทุนสูงพอสมควร
  อย่างไรก็ตามการโฆษณาทางสื่ออินเตอร์เน็ต
  หรือบริการหนังสือพิมพ์ทางอินเตอร์เน็ตก็เริ่มมีบทบาทมากขึ้นในปัจจุบัน
  แต่ก็ยังไม่สามารถใช้ทดแทนสื่อสิ่งพิมพ์ได้ในระยะเวลาอันใกล้
  ปัจจุบันสื่ออินเตอร์เน็ตจึงถือเป็นสื่อที่ให้บริการข่าวสารรูปแบบใหม่
  แต่ผู้บริโภคเลือกใช้สื่อแต่ละประเภทด้วยวัตถุประสงค์ที่แตกต่างกันคือ
  เลือกเปิดอินเตอร์เน็ตเพื่อพักผ่อน หรือดูข้อมูลเกี่ยวกับการท่องเที่ยว ธุรกิจ และสุขภาพ
  เลือกอ่านหนังสือพิมพ์ติดตามข่าวเจาะลึก ข่าวการเงิน ข่าวกีฬา เป็นต้น

2.  สินค้าทดแทนและอำนาจต่อรองของผู้ซื้อและผู้ขาย
    สินค้าทดแทนในส่วนของการขายหนังสือพิมพ์มีน้อยเนื่องจากคู่แข่งที่สำคัญมีเพียงรายเดียวและคุณภาพสินค้าต่างกันอย่างเห็นได้ชัด
    แต่ในส่วนของโฆษณา ผู้ซื้อสื่อโฆษณายังมีทางเลือกมากพอสมควรในการลงโฆษณา
    หากผู้บริโภคมิได้ตระหนักถึงความแตกต่างในความสามารถเข้าถึงกลุ่มเป้าหมาย
    เนื่องจากราคาค่าโฆษณาค่อนข้างแตกต่างกัน อำนาจต่อรองของผู้ซื้อโฆษณามีบ้างตามสมควร
    โดยลูกค้าสามารถที่จะต่อรองเพื่อรับเงื่อนไขที่ดีกว่าหากเป็นลูกค้ารายใหญ่หรือลูกค้าที่ทำกิจกรรมทางการตลาดร่วมกับบริษัท
    ส่วนในแง่ของผู้ขายสินค้า สินค้าที่เป็นวัตถุดิบหลักของบริษัท ได้แก่ กระดาษที่ใช้พิมพ์หนังสือพิมพ์
    ซึ่งผู้ขายวัตถุดิบจะมีอำนาจต่อรองกับบริษัทค่อนข้างมาก
    เนื่องจากผู้ขายวัตถุดิบหลักส่วนใหญ่จะเป็นผู้ประกอบการที่อยู่ในต่างประเทศและมีผู้ประกอบการรายใหญ่อยู่ไม่มากนัก

4.  การผลิต หรือการจัดหาผลิตภัณฑ์เพื่อจำหน่าย

    1.  ที่ตั้งและจำนวนโรงงาน

  อาคารสำนักงานและอาคารโรงพิมพ์ตั้งอยู่บนที่ดินเนื้อที่กว่า 7 ไร่ของบริษัท เลขที่ 136
  อาคารบางกอกโพสต์ ถนนสุนทรโกษา แขวงคลองเตย เขตคลองเตย กรุงเทพฯ 10110
  และศูนย์การพิมพ์และจัดจำหน่ายแห่งใหม่เนื้อที่ 19 ไร่ซึ่งตั้งอยู่บนถนนบางนา-ตราด กม. 19.5
  ต.บางโฉลง อ.บางพลี จ.สมุทรปราการ ซึ่งเปิดดำเนินงานในเดือนเมษายน ปี 2550

2.  กำลังการผลิต

  บริษัทได้ลงทุนในการสร้างศูนย์การพิมพ์และจัดจำหน่ายแห่งใหม่นี้ด้วยเงินลงทุนประมาณ 980
  ล้านบาท ซึ่งนับเป็นการลงทุนที่มากที่สุดในประวัติศาสตร์ของบริษัท
  และเป็นการตอกย้ำความมุ่งมั่นและเจตนารมย์ในการรับใช้สังคมไทยและประเทศชาติในฐานะสื่อมวลชน
  ศูนย์การพิมพ์และจัดจำหน่ายแห่งนี้ ประกอบด้วยโรงพิมพ์ ซึ่งมีเนื้อที่ 8,500 ตารางเมตร
  และมีโรงเก็บกระดาษพิมพ์อีก 1,200 ตารางเมตร การทำงานที่นี่
  ใช้เทคโนโลยีการพิมพ์ที่ทันสมัยที่สุดของ KBA รุ่น Prisma ของ บริษัท Koenig & Bauer AG
  จากประเทศเยอรมนี ซึ่งเป็นแท่นพิมพ์ระบบ 4/1 หรือ double width/single plate
  แท่นแรกในเอเชียอาคเนย์ โดยระบบการทำงานทุกอย่างได้รับการควบคุมด้วยระบบคอมพิวเตอร์
  ซึ่งจะสามารถผลิตสิ่งพิมพ์ที่มีคุณภาพสูงสุด นอกจากนั้น ยังสามารถใช้ในการพิมพ์หน้าหนังสือพิมพ์ 8
  หน้าติดกัน (Panorama) เป็นเครื่องแรกในประเทศไทย และสามารถพิมพ์หน้าสี่สีได้พร้อมกันถึง
  32 หน้า มีกำลังการผลิตสูงถึง 75,000 ฉบับต่อชั่วโมง

  นอกจากนั้น บริษัทยังได้นำระบบ Computer to Plate ของ Agfa Polaris XEV
  มาใช้ในการส่งต้นฉบับที่จัดหน้าเสร็จแล้วมายังเครื่องทำเพลต
  โดยไม่ต้องผ่านขั้นตอนการทำเพลตแบบใช้ฟิล์มอย่างแต่ก่อน
  ทำให้สามารถส่งหน้าหนังสือพิมพ์จากระบบคอมพิวเตอร์ของกองบรรณาธิการที่คลองเตยมายังศูนย์การพิมพ์แห่งนี้ได้โดยตรง
  ทำให้ศูนย์การพิมพ์และจัดจำหน่ายแห่งนี้ เป็นศูนย์การพิมพ์ที่ทันสมัยที่สุดในประเทศไทย

  สำหรับขั้นตอนหลังการพิมพ์นั้นได้นำเอาเทคโนโลยีเมล์รูมจาก Schur Packaging Systems
  ประเทศเยอรมนี ประกอบด้วยเครื่องสอดหนังสือพิมพ์ 4 เครื่อง
  ระบบสายพานส่งหนังสือพิมพ์จากแท่นพิมพ์มายังเครื่องหีบห่อ เครื่องมัด และเครื่องห่อ

  ศูนย์การพิมพ์แห่งนี้ ได้เริ่มทดลองพิมพ์หนังสือพิมพ์บางกอกโพสต์ในรูปเล่มขนาดใหม่แบบ
  American broadsheet ที่มีความกะทัดรัด มาตั้งแต่เดือนเมษายน
  และได้เริ่มพิมพ์อย่างครบวงจรเมื่อวันที่ 1 มิถุนายน 2550

  ----------------------------- ---------- ---------- ---------- ----------
                                ปี 2550     ปี 2549     ปี 2548     ปี 2547

  กำลังการผลิตสูงสุด (ฉบับต่อวัน)      340,000    240,000    240,000    240,000
  ----------------------------- ---------- ---------- ---------- ----------

3.  นโยบายการผลิต

  ปัจจุบันบริษัท สามารถผลิตหนังสือพิมพ์ได้โดยเฉลี่ย 75,000 ฉบับต่อชั่วโมง
  ทั้งนี้ขึ้นอยู่กับช่วงเวลาในการปิดข่าวในแต่ละวันด้วย กล่าวคือ
  ถ้ามีการปิดข่าวเร็วก็จะสามารถพิมพ์จำนวนฉบับได้มากขึ้น

4.  วัตถุดิบที่ใช้ในการผลิต

  วัตถุดิบที่สำคัญที่ใช้ในการผลิตคือ กระดาษหนังสือพิมพ์ ซึ่งบริษัท
  สั่งซื้อโดยตรงจากต่างประเทศมากกว่า 90% สำหรับเพลทและหมึกพิมพ์นั้น บริษัทฯ
  จะจัดซื้อผ่านตัวแทนภายในประเทศทั้งหมดโดยมีสัญญาผูกพันตลอดปี

วัตถุดิบประเภทกระดาษที่ใช้พิมพ์หนังสือพิมพ์

  ---------------------------- ---------- ---------- ---------- -----------
                               ปี 2550     ปี 2549     ปี 2548     ปี 2547

  ปริมาณการใช้ต่อปี (เมตริกตัน)      11,246     13,241     13,367     12,411

  ราคากระดาษ (US$/ตัน)          589.97     545.92     515.04     427.18

  ราคากระดาษ (บาท/กิโลกรัม)      21.94      22.33      22.11      18.73

  อัตราแลกเปลี่ยนเฉลี่ยต่อปี          36.18      39.30      40.82      41.07
  ---------------------------- ---------- ---------- ---------- -----------

3.5 สิทธิหรือข้อจำกัดในการประกอบธุรกิจ

  3.5.1 บัตรส่งเสริมการลงทุน

  - - ไม่มี - -

  3.5.2 สิทธิอื่น

  - - ไม่มี - -

  3.5.3 ข้อจำกัดในการประกอบธุรกิจ

  - - ไม่มี - -